CELEX: 32013D0191
Language: el
Date: 2013-04-22 00:00:00
Title: 2013/191/ΕΕ: Εκτελεστική απόφαση του Συμβουλίου, της 22ας Απριλίου 2013 , με την οποία επιτρέπεται στη Λετονία να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

25.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 113/11
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Απριλίου 2013
   με την οποία επιτρέπεται στη Λετονία να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2013/191/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολές που πρωτοκολλήθηκαν στην Επιτροπή στις 17 Ιουνίου 2011 και στις 27 Αυγούστου 2012, η Λετονία ζήτησε την άδεια να παρεκκλίνει από τις διατάξεις της οδηγίας 2006/112/ΕΚ που διέπουν το δικαίωμα έκπτωσης του φόρου για τα επιβατικά αυτοκίνητα.
            
         
               (2)
            
            
               Η Επιτροπή ενημέρωσε τα άλλα κράτη μέλη, με επιστολή της 26ης Νοεμβρίου 2012, σχετικά με το αίτημα που υπέβαλε η Λετονία. Με επιστολή της 30ής Νοεμβρίου 2012 η Επιτροπή γνωστοποίησε στη Λετονία ότι διέθετε όλες τις απαραίτητες πληροφορίες για την εξέταση του αιτήματος.
            
         
               (3)
            
            
               Τα άρθρα 168 και 168α της οδηγίας 2006/112/ΕΚ προβλέπουν ότι ο υποκείμενος στον φόρο έχει το δικαίωμα να εκπίπτει του φόρου προστιθέμενης αξίας (ΦΠΑ) που επιβάλλεται σε προμήθειες αγαθών που του παραδόθηκαν και παροχές υπηρεσιών που του παρασχέθηκαν και χρησιμοποιήθηκαν για τους σκοπούς των φορολογούμενων πράξεών του. Το άρθρο 26 παράγραφος 1 στοιχείο α) της εν λόγω οδηγίας απαιτεί τη δήλωση στοιχείων για την επιβολή ΦΠΑ όταν περιουσιακό στοιχείο της επιχείρησης προορίζεται για μη επαγγελματική χρήση.
            
         
               (4)
            
            
               Η μη επαγγελματική χρήση συχνά είναι δύσκολο να προσδιοριστεί με ακρίβεια και, ακόμη και αν αυτό είναι εφικτό, ο μηχανισμός προσδιορισμού είναι συχνά επαχθής. Σύμφωνα με την αιτούμενη άδεια, το ποσό του ΦΠΑ επί των δαπανών για τις οποίες υπάρχει δικαίωμα έκπτωσης του φόρου όσον αφορά επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς, θα πρέπει, με ορισμένες εξαιρέσεις, να προσδιοριστεί ως ένα κατ’ αποκοπή ποσοστό. Με βάση τις πληροφορίες που παρέχονται από τη Λετονία, ποσοστό 80 % είναι δικαιολογημένο. Συγχρόνως, για να αποφευχθεί η διπλή φορολόγηση, η απαίτηση δήλωσης στοιχείων για την επιβολή ΦΠΑ επί της μη επαγγελματικής χρήσης επιβατικών αυτοκινήτων θα πρέπει να ανασταλεί στις περιπτώσεις που τα εν λόγω αυτοκίνητα αποτελούν αντικείμενο περιορισμού που εγκρίνεται με την παρούσα απόφαση. Το εν λόγω μέτρο απλοποίησης καταργεί την ανάγκη τήρησης αρχείων σχετικά με τη μη επαγγελματική χρήση των επαγγελματικών αυτοκινήτων και εμποδίζει τη φοροδιαφυγή που οφείλεται στην τήρηση ανακριβών λογιστικών στοιχείων.
            
         
               (5)
            
            
               Ο περιορισμός του δικαιώματος έκπτωσης βάσει της άδειας θα πρέπει να ισχύει για τον ΦΠΑ που καταβάλλεται κατά την αγορά, χρηματοδοτική μίσθωση, ενδοκοινοτική απόκτηση και εισαγωγή συγκεκριμένων επιβατικών αυτοκινήτων και για τις συναφείς δαπάνες, συμπεριλαμβανομένης της αγοράς καυσίμων.
            
         
               (6)
            
            
               Η άδεια θα πρέπει να εφαρμόζεται μόνο στα επιβατικά αυτοκίνητα με μέγιστο επιτρεπόμενο βάρος που δεν υπερβαίνει τα 3 500 χιλιόγραμμα και με όχι περισσότερες από οκτώ θέσεις καθημένων, εκτός από τη θέση του οδηγού. Η μη επαγγελματική χρήση επιβατικών αυτοκινήτων που υπερβαίνουν τα 3 500 χιλιόγραμμα ή έχουν περισσότερες από οκτώ θέσεις καθημένων, εκτός από τη θέση του οδηγού, είναι αμελητέα λόγω των χαρακτηριστικών των εν λόγω αυτοκινήτων ή του είδους της επιχείρησης για τις οποίες χρησιμοποιούνται. Είναι επίσης σκόπιμο να παρέχεται λεπτομερής κατάλογος κατηγοριών επιβατικών αυτοκινήτων που εξαιρούνται από την άδεια, με βάση τους συγκεκριμένους σκοπούς για τους οποίους χρησιμοποιούνται.
            
         
               (7)
            
            
               Στην από 29 Οκτωβρίου 2004 πρότασή της για έκδοση οδηγίας που τροποποιεί την οδηγία 77/388/ΕΟΚ, νυν οδηγία 2006/112/ΕΚ, με σκοπό την απλούστευση των υποχρεώσεων που απορρέουν από τον φόρο προστιθεμένης αξίας, η Επιτροπή περιέλαβε διατάξεις με σκοπό την εναρμόνιση των κατηγοριών των δαπανών για τις οποίες μπορούν να εφαρμόζονται εξαιρέσεις του δικαιώματος έκπτωσης. Με βάση την εν λόγω πρόταση, οι εξαιρέσεις από το δικαίωμα έκπτωσης μπορούν να εφαρμόζονται στα μηχανοκίνητα οδικά οχήματα. Συνεπώς, είναι σκόπιμο να περιοριστεί η περίοδος εφαρμογής της παρούσας απόφασης έως την έναρξη εφαρμογής της προτεινόμενης οδηγίας. Ωστόσο, είναι αναγκαίο να προβλεφθεί συγκεκριμένη ημερομηνία λήξης για την άδεια, που θα ισχύει σε περίπτωση που η προτεινόμενη οδηγία δεν έχει αρχίσει να εφαρμόζεται έως την ημερομηνία εκείνη, δεδομένου ότι θα είναι απαραίτητο να επανεξεταστεί η άδεια και το ποσοστό της συνολικής κατανομής μεταξύ της χρήσης για επαγγελματικούς σκοπούς και της μη επαγγελματικής χρήσης.
            
         
               (8)
            
            
               Σε περίπτωση που η Λετονία θεωρεί ότι παράταση της άδειας πέραν του 2015 είναι αναγκαία, θα πρέπει να υποβάλει στην Επιτροπή, το αργότερο έως τις 30 Μαρτίου 2015, έκθεση η οποία περιλαμβάνει επανεξέταση του ποσοστού που εφαρμόζεται μαζί με την αίτηση παράτασης.
            
         
               (9)
            
            
               Η παρέκκλιση θα έχει απλώς αμελητέα επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από τα άρθρα 168 και 168α της οδηγίας 2006/112/ΕΚ, επιτρέπεται στη Λετονία να περιορίσει στο 80 % το δικαίωμα έκπτωσης του φόρου προστιθέμενης αξίας (ΦΠΑ) για τις δαπάνες που συνδέονται με τα επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς.
   Άρθρο 2
   Κατά παρέκκλιση από το άρθρο 26 παράγραφος 1 στοιχείο α) της οδηγίας 2006/112/ΕΚ, η Λετονία δεν εξομοιώνει με παροχή υπηρεσιών εξ επαχθούς αιτίας τη μη επαγγελματική χρήση επιβατικών αυτοκινήτων που περιλαμβάνονται στα περιουσιακά στοιχεία επιχείρησης προσώπου υποκείμενου στον φόρο, εφόσον τα αυτοκίνητα αυτά υπόκεινται σε περιορισμό που επιτρέπεται δυνάμει του άρθρου 1 της παρούσας απόφασης.
   Άρθρο 3
   Οι δαπάνες που αναφέρονται στο άρθρο 1 καλύπτουν την αγορά, τη χρηματοδοτική μίσθωση, την ενδοκοινοτική απόκτηση και την εισαγωγή των επιβατικών αυτοκινήτων τα οποία δεν χρησιμοποιούνται αποκλειστικά για επαγγελματικούς σκοπούς, καθώς και τις δαπάνες που συνδέονται με τη συντήρηση, την επισκευή και τα καύσιμα των εν λόγω αυτοκινήτων.
   Άρθρο 4
   Η παρούσα απόφαση εφαρμόζεται μόνο στα επιβατικά αυτοκίνητα με μέγιστο επιτρεπόμενο βάρος που δεν υπερβαίνει τα 3 500 χιλιόγραμμα και με όχι περισσότερες από οκτώ θέσεις καθημένων, εκτός από τη θέση του οδηγού.
   Άρθρο 5
   Τα άρθρα 1 και 2 δεν εφαρμόζονται στις ακόλουθες κατηγορίες επιβατικών αυτοκινήτων:
   
               α)
            
            
               αυτοκίνητα που αγοράζονται προς μεταπώληση, ενοικίαση ή χρηματοδοτική μίσθωση·
            
         
               β)
            
            
               αυτοκίνητα που χρησιμοποιούνται για τη μεταφορά επιβατών έναντι αμοιβής, συμπεριλαμβανομένων των υπηρεσιών ταξί·
            
         
               γ)
            
            
               αυτοκίνητα που χρησιμοποιούνται για την παροχή υπηρεσιών μεταφοράς εμπορευμάτων·
            
         
               δ)
            
            
               αυτοκίνητα που χρησιμοποιούνται για την παροχή μαθημάτων οδήγησης·
            
         
               ε)
            
            
               αυτοκίνητα που χρησιμοποιούνται για την παροχή υπηρεσιών φύλαξης·
            
         
               στ)
            
            
               αυτοκίνητα που χρησιμοποιούνται ως οχήματα πρώτων βοηθειών·
            
         
               ζ)
            
            
               αυτοκίνητα που χρησιμοποιούνται ως αυτοκίνητα επίδειξης.
            
         Άρθρο 6
   Κάθε αίτηση για παράταση της άδειας που προβλέπεται στην παρούσα απόφαση:
   
               α)
            
            
               υποβάλλεται στην Επιτροπή έως τις 30 Μαρτίου 2015.
            
         
               β)
            
            
               συνοδεύεται από έκθεση η οποία περιλαμβάνει επανεξέταση του ποσοστού που ορίζεται στο άρθρο 1.
            
         Άρθρο 7
   Η παρούσα απόφαση τίθεται σε ισχύ την ημέρα της κοινοποίησής της.
   Η παρούσα απόφαση παύει να ισχύει την ημερομηνία κατά την οποία οι κανόνες της Ένωσης που καθορίζουν τις δαπάνες για οδικά μηχανοκίνητα οχήματα οι οποίες δεν είναι επιλέξιμες για πλήρη έκπτωση από τον ΦΠΑ αρχίζουν να εφαρμόζονται ή στις 31 Δεκεμβρίου 2015, ανάλογα με το ποια ημερομηνία είναι προγενέστερη.
   Άρθρο 8
   Η παρούσα απόφαση απευθύνεται στη Δημοκρατία της Λετονίας.
   
      Λουξεμβούργο, 22 Απριλίου 2013.
      
         
            Για το Συμβούλιο
         
         
            Ο Πρόεδρος
         
         E. GILMORE
      
   
   
      (1)  ΕΕ L 347 της 11.12.2006, σ. 1.